CELEX: 52018PC0327
Language: ro
Date: 2018-05-02
Title: Propunere de REGULAMENT AL CONSILIULUI de stabilire a măsurilor de punere în aplicare a sistemului de resurse proprii ale Uniunii Europene

COMISIA EUROPEANĂ
            Bruxelles, 2.5.2018
            COM(2018) 327 final
            2018/0132(APP)
            Propunere de
            REGULAMENT AL CONSILIULUI
            de stabilire a măsurilor de punere în aplicare a sistemului de resurse proprii ale Uniunii Europene
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Scopul prezentei propuneri este de a stabili măsurile de punere în aplicare, astfel cum se prevede la articolul 7 din Propunerea Comisiei de decizie a Consiliului privind sistemul de resurse proprii ale Uniunii Europene
                     1
                  , în temeiul articolului 311 paragraful al patrulea din Tratatul privind funcționarea Uniunii Europene. Propunerea abrogă și înlocuiește Regulamentul (UE, Euratom) nr. 608/2014 al Consiliului
                     2
                  . 
               
               
                  Noua decizie propusă privind resursele proprii va menține și va reforma cele trei resurse proprii existente: resursele proprii tradiționale, o versiune modificată a resursei proprii bazate pe taxa pe valoarea adăugată și resursa proprie bazată pe venitul național brut.
               
               
                  În plus, propunerea de decizie privind resursele proprii introduce trei noi resurse proprii bazate pe baza fiscală consolidată comună a societăților, pe sistemul Uniunii Europene de comercializare a certificatelor de emisii și pe deșeurile de ambalaje din plastic care nu sunt reciclate.
               
               
                  Prezenta propunere de regulament se referă la toate modalitățile practice privind resursele proprii ale Uniunii. La fel ca și Regulamentul (UE, Euratom) nr. 608/2014, regulamentul propus stabilește o procedură simplificată, astfel încât sistemul să fie mai flexibil, în cadrul și în limitele stabilite prin Decizia privind resursele proprii.
               
               
                  Propunerea cuprinde dispoziții cu caracter general, aplicabile tuturor tipurilor de resurse proprii, în privința cărora o supraveghere parlamentară adecvată este deosebit de importantă. Dispozițiile se referă în principal la aspectele privind controlul și supravegherea veniturilor, inclusiv la cerințele de raportare relevante și la competențele aferente ale inspectorilor Comisiei.
               
               
                  În conformitate cu articolul 322 alineatul (2) din Tratatul privind funcționarea Uniunii Europene, aceste măsuri de punere în aplicare sunt completate de regulamente care stabilesc metodele și procedura prin care veniturile reprezentând resurse proprii se pun la dispoziția  sau se plătesc Comisiei, inclusiv măsurile pentru a răspunde necesităților trezoreriei atunci când este cazul. 
               
               
                  Această inițiativă face parte din pachetul legislativ mai larg privind resursele proprii pe care Comisia îl propune împreună cu Regulamentul privind cadrul financiar multianual pentru perioada 2021-2027
                     3
                  . Pachetul include Decizia privind resursele proprii menționată mai sus, un regulament special privind punerea la dispoziție a noilor resurse proprii
                     4
                   și o modificare
                     5
                   a Regulamentului privind resursele proprii bazate pe taxa pe valoarea adăugată
                     6
                  . Inițiativa nu face parte din Programul privind o reglementare adecvată (REFIT).
               
               
                  Actualul Regulament (UE, Euratom) nr. 608/2014 stabilește măsurile de punere în aplicare a sistemului de resurse proprii ale Uniunii Europene, în temeiul articolului 9 din Decizia 2014/335/UE, Euratom
                     7
                  . Decizia propusă privind resursele proprii include noi resurse proprii, iar conform articolului 7 trebuie stabilite măsuri de punere în aplicare privind:
               
            
            
               (a)normele detaliate de calculare și stabilire a sumelor reprezentând resurse proprii;
            
            
               (b)dispozițiile și modalitățile necesare pentru controlul și supravegherea veniturilor provenite din resurse proprii;
            
            
               (c)venitul național brut de referință, dispozițiile privind ajustarea venitului național brut și dispozițiile privind recalcularea plafoanelor pentru plăți și angajamente în cazul unor modificări semnificative ale venitului național brut;
            
            
               (d)procedura de calculare și înscriere în buget a soldului bugetar anual.
            
            
               
                  Având în vedere cele de mai sus, elementele propuse de Comisie vizează măsuri de punere în aplicare cu privire la:
               
            
            
               –toate resursele proprii stabilite în temeiul articolului 2 din Decizia privind resursele proprii, așa cum este cazul în prezent cu actualul Regulament de punere în aplicare (UE, Euratom) nr. 608/2014, inclusiv:
            
            
               coeficienții de apel; 
            
            
               controlul și supravegherea;
            
         
         
            
               cerințele de raportare; 
            
            
               competențele și obligațiile inspectorilor Comisiei, precum și pregătirea și gestionarea inspecțiilor;
            
            
               procedura comitetului;
            
            
               –calcularea și înscrierea în buget a excedentului;
            
            
               –definiția venitului național brut de referință și dispozițiile de abordare a modificărilor semnificative la Sistemul european de conturi naționale și regionale, preluate din actuala Decizie 2014/335/UE, Euratom privind resursele proprii. 
            
            
               
                  Propunerea Comisiei este explicată mai în detaliu în secțiunea 5.
               
            
            
               •Coerența cu dispozițiile deja existente în domeniul de politică vizat
            
            
               
                  Temeiul juridic al Deciziei privind resursele proprii este articolul 311 al treilea paragraf din Tratatul privind funcționarea Uniunii Europene. Articolul 311 al patrulea paragraf și articolul 322 alineatul (2) din tratat reprezintă temeiul juridic al actelor care vor stabili măsurile de punere în aplicare a sistemului de resurse proprii și de punere la dispoziție a resurselor proprii respective.
               
               
                  Temeiul juridic al prezentului regulament este articolul 311 paragraful al patrulea din tratat. Acesta este prevăzut și la articolul 7 din noua decizie privind resursele proprii (articolul 9 din Decizia privind resursele proprii din 2014). În fine, acesta are legătură cu regulamentele privind punerea la dispoziție, în special: (i) cu actualul Regulament (UE, Euratom) nr. 609/2014 privind punerea la dispoziție a resurselor proprii tradiționale și a resurselor proprii bazate pe taxa pe valoarea adăugată și pe venitul național brut și (ii) cu regulamentul complementar propus privind punerea la dispoziție a resurselor proprii bazate pe baza fiscală consolidată comună a societăților, pe sistemul Uniunii Europene de comercializare a certificatelor de emisii și pe deșeurile de ambalaje din plastic.
               
            
            
               •Coerența cu alte domenii de politică ale Uniunii
            
            
               
                  Dată fiind natura resurselor proprii, gestionarea lor se bazează pe aplicarea corectă a altor politici ale Uniunii: 
               
            
            
               –resursele proprii tradiționale (în principal taxele vamale) sunt legate de uniunea vamală;
            
            
               –resursele proprii bazate pe taxa pe valoarea adăugată și pe baza fiscală consolidată comună a societăților sunt legate de piața unică și de politica fiscală;
            
            
               –resursele proprii bazate pe sistemul Uniunii Europene de comercializare a certificatelor de emisii și pe deșeurile de ambalaje din plastic sunt legate de politicile în materie de mediu și acțiuni climatice.
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temei juridic
            
            
               
                  Temeiul juridic al prezentului regulament este articolul 311 paragraful al patrulea din Tratatul privind funcționarea Uniunii Europene. Acesta este prevăzut și la articolul 7 din noua decizie privind resursele proprii (articolul 9 din Decizia privind resursele proprii din 2014).
               
            
            
               •Subsidiaritatea (în cazul competențelor neexclusive) 
            
            
               
                  Prin natura bugetului Uniunii și a resurselor proprii care constituie veniturile sale, măsurile de punere în aplicare a sistemului de resurse proprii trebuie să aibă o perspectivă la nivelul Uniunii și nu pot fi realizate de către statele membre.
               
            
            
               •Proporționalitatea
            
         
         
            
               
                  Prezenta propunere privind un nou regulament preia majoritatea actualelor măsuri de punere în aplicare în vigoare. Includerea noilor resurse proprii în Decizia privind resursele proprii necesită o legislație actualizată care să conțină măsuri de punere în aplicare a acestor noi resurse proprii și care să îmbunătățească măsurile existente.
               
               
                  Măsurile de punere în aplicare incluse în prezenta propunere pleacă de la sistemul actual și, de asemenea, de la propunerea Comisiei din 2011 [COM(2011) 740], pe care le adaptează la noul cadrul de resurse proprii multiple și noi. Este în interesul Uniunii și al statelor sale membre să se asigure că sistemul de resurse proprii funcționează bine, prin urmare, măsurile privind controalele și inspecțiile sunt concepute într-o manieră care să permită cooperarea armonioasă între organele Uniunii și statele membre.
               
               
                  De asemenea, s-au inclus în prezenta propunere dispoziții în privința cărora supravegherea parlamentară este deosebit de importantă. 
               
            
            
               •Alegerea instrumentului
            
            
               
                  Conform articolului 311 al patrulea paragraf din Tratatul privind funcționarea Uniunii Europene, „Consiliul, hotărând prin regulamente (...), stabilește măsurile de punere în aplicare a sistemului de resurse proprii ale Uniunii”.
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               
                  Expunerea de motive a Propunerii de nouă decizie privind resursele proprii oferă mai multe informații în legătură cu rapoartele și documentele recente în care se analizează necesitatea reformării sistemului de resurse proprii.
               
               
                  Așadar, un nou regulament de stabilire a măsurilor de punere în aplicare a sistemului de resurse proprii este necesar întrucât actualul Regulament (UE, Euratom) nr. 608/2014 se referă numai la resursele proprii tradiționale și la resursele proprii bazate pe taxa pe valoarea adăugată și pe venitul național brut, în timp ce Propunerea de decizie privind resursele proprii introduce noi resurse proprii pentru care sunt necesare măsuri de control și inspecție.
               
               
                  Măsurile de punere în aplicare urmăresc dispozițiile deja în vigoare, dat fiind că propunerea extinde sistemul deja în vigoare prevăzut de Regulamentul (UE, Euratom) nr. 608/2014 al Consiliului la noile resurse proprii. În plus, propunerea completează și face trimitere la legislația relevantă privind noile resurse proprii. Prin urmare, măsurile de punere în aplicare propuse vor fi o continuare a sistemului existent, care va fi extins la noile resurse proprii.
               
               
                  Prezenta propunere nu este legată de Programul privind reglementarea adecvată; aceasta vizează statele membre și nu microîntreprinderile sau întreprinderile mici și mijlocii sau alte părți interesate; propunerea nu are în principiu efect asupra competitivității sectoriale a Uniunii sau a comerțului internațional. Propunerea nu are consecințe asupra protecției drepturilor fundamentale.
               
            
            
               4.IMPLICAȚIILE BUGETARE
            
            
               Implicațiile bugetare ale prezentei propuneri și ale pachetului legislativ privind resursele proprii sunt incluse în fișa financiară legislativă atașată la Propunerea de regulament privind punerea la dispoziție a noilor resurse proprii. Sistemul reformat al resurselor proprii poate fi pus în aplicare cu același nivel de credite administrative și resurse umane ca și sistemul actual.
            
            
               5.ALTE ELEMENTE
            
            
               
                  Aplicarea legislației privind resursele proprii, inclusiv a regulamentului privind măsurile de punere în aplicare, este discutată în mod regulat în cadrul Comitetului consultativ privind resursele proprii.
               
               
                  Propunerea Comisiei poate fi rezumată conform celor de mai jos.
               
               
                  Capitolul I „Stabilirea resurselor proprii”
               
            
            
               –Articolul 1 din propunere, „Coeficienții de apel aplicabili”: articolul prevede aplicarea unor coeficienți uniformi de apel la categoriile de resurse proprii stabilite la articolul 2 alineatul (1) literele (b), (c), (d) și (e) (și anume, resursele proprii bazate pe taxa pe valoarea adăugată, pe baza fiscală consolidată comună a societăților, pe sistemul Uniunii Europene de comercializare a certificatelor de emisii și pe deșeurile de ambalaje din plastic) din propunerea Comisiei privind noua decizie privind resursele proprii.
            
            
               –Articolul 2 din propunere, „Venitul național brut de referință și modificările semnificative aduse acestuia”: sunt preluate și actualizate dispozițiile articolului 2 alineatul (7) și ale articolului 3 alineatul (4) din Decizia 2014/335/UE, Euratom privind resursele proprii.
            
            
               –Articolul 3 din propunere, „Calcularea și înscrierea în buget a soldului”: sunt preluate și actualizate dispozițiile articolului 1 din Regulamentul (UE, Euratom) nr. 608/2014.
            
            
               
                  Capitolul II „Dispoziții privind controlul și supravegherea și cerințele de raportare relevante”
               
            
         
         
            
               –Articolul 4 din propunere, „Măsuri de control și de supraveghere”: sunt preluate și actualizate dispozițiile articolului 2 din Regulamentul (UE, Euratom) nr. 608/2014 în ceea ce privește noile resurse proprii stabilite la articolul 2 alineatul (1) literele (c), (d) și (e) din Propunerea de decizie privind resursele proprii. De asemenea, de la articolul 11 alineatul (1) din Regulamentul (CEE, Euratom) nr. 1553/89 al Consiliului s-au preluat dispozițiile specifice privind inspecțiile legate de resursa proprie bazată pe taxa pe valoarea adăugată. S-a urmărit simplificarea normelor, obiectivul fiind ca sistemul să se aplice pe cât posibil tuturor resurselor proprii.
            
            
               –Articolul 5 din propunere, „Competențele și obligațiile agenților autorizați ai Comisiei”: sunt preluate și actualizate dispozițiile articolului 3 din Regulamentul (UE, Euratom) nr. 608/2014. S-a urmărit simplificarea normelor, obiectivul fiind ca sistemul să se aplice tuturor resurselor proprii.
            
            
               –Articolul 6 din propunere, „Pregătirea și gestionarea inspecțiilor”: sunt preluate și actualizate dispozițiile articolului 4 din Regulamentul (UE, Euratom) nr. 608/2014. S-a urmărit simplificarea normelor, obiectivul fiind ca sistemul să se aplice pe cât posibil tuturor resurselor proprii.
            
            
               –Articolul 7 din propunere, „Raportarea cazurilor de fraudă și de nereguli care afectează drepturile privind resursele proprii tradiționale”: s-au menținut neschimbate dispozițiile articolului 5 din Regulamentul (UE, Euratom) nr. 608/2014, deoarece aceste dispoziții sunt relevante numai pentru resursele proprii tradiționale.
            
            
               –Articolul 8 din propunere, „Raportarea de către statele membre a inspecțiilor pe care le-au efectuat cu privire la resursele proprii tradiționale”: s-au menținut neschimbate dispozițiile articolului 6 din Regulamentul (UE, Euratom) nr. 608/2014, deoarece aceste dispoziții sunt relevante numai pentru resursele proprii tradiționale.
            
            
               
                  Capitolul III „Comitet și dispoziții finale”
               
            
            
               –Articolul 9 din propunere, „Procedura comitetului”: prevede conferirea de competențe de executare Comisiei, în conformitate cu Regulamentul (UE) nr. 182/2011.
            
            
               –Articolul 10 din propunere, „Dispoziții finale”: abrogă Regulamentul (UE, Euratom) nr. 608/2014.
            
            
               –Articolul 11 din propunere, „Intrare în vigoare”: prevede că regulamentul ar trebui să intre în vigoare în același timp cu decizia privind resursele proprii. Prezentul regulament se va aplica retroactiv de la 1 ianuarie 2021 cu privire la resursele proprii bazate pe sistemul Uniunii Europene de comercializare a certificatelor de emisii și pe deșeurile de ambalaje din plastic. În ceea ce privește resursa proprie bazată pe baza fiscală consolidată comună a societăților, aceste dispoziții se vor aplica începând cu cel de al doilea an de la sfârșitul perioadei de transpunere a Directivei privind baza fiscală consolidată comună a societăților.
            
            
               2018/0132 (APP)
            
            
               Propunere de
            
            
               REGULAMENT AL CONSILIULUI
            
            
               de stabilire a măsurilor de punere în aplicare a sistemului de resurse proprii ale Uniunii Europene
               
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 311 al patrulea paragraf,
            
            
               având în vedere Tratatul de instituire a Comunității Europene a Energiei Atomice, în special articolul 106a,
            
            
               având în vedere Decizia 20xx/xxxx/UE, Euratom a Consiliului din [DATA] privind sistemul de resurse proprii ale Uniunii Europene
                  8
               , în special articolul 7,
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               având în vedere aprobarea Parlamentului European
                  9
               ,
            
         
         
            
               hotărând în conformitate cu o procedură legislativă specială,
            
            
               întrucât:
            
            
               (1)Supravegherea parlamentară adecvată, astfel cum se prevede în tratate, se impune în cazul dispozițiilor cu caracter general care se aplică tuturor tipurilor de resurse proprii, inclusiv în cazul stabilirii coeficienților de apel aplicabili resurselor proprii în cadrul limitelor superioare stabilite la articolul 2 alineatul (1) literele (b) - (e) din Decizia 20xx/xxxx/EU, Euratom.
            
            
               (2)Din motive de coerență, anumite dispoziții ale Deciziei 2014/335/UE, Euratom a Consiliului
                  10
               , ca de exemplu venitul național brut de referință și modificările semnificative aduse acestuia, precum și coeficientul uniform de apel al resursei menționate la articolul 2 alineatul (1) litera (f) din Decizia 20xx/xxxx ar trebui să fie incluse în prezentul regulament.
            
            
               (3)Pentru ca valoarea resurselor financiare puse la dispoziția Uniunii să rămână neschimbată, este oportun să se adapteze plafoanele resurselor proprii ale Uniunii pentru plăți și angajamente, astfel cum sunt stabilite la articolul 3 alineatul (1) și, respectiv, la articolul 3 alineatul (2) din Decizia 20xx/xxxx/UE, Euratom, exprimate în procente din venitul național brut, în cazul unor modificări la Regulamentul (UE) nr. 549/2013 al Parlamentului European și al Consiliului
                  11
                care duc la o modificare semnificativă a nivelului venitului național brut.
            
            
               (4)Din motive de coerență, anumite dispoziții ale Regulamentului (UE, Euratom) nr. 608/2014 al Consiliului
                  12
                ar trebui păstrate în prezentul regulament. Dispozițiile respective se referă la calcularea și înscrierea în buget a soldului, la controlul și supravegherea resurselor proprii și la cerințele de raportare relevante, precum și la Comitetul consultativ privind resursele proprii.
            
            
               (5)Din motive de coerență, dispozițiile Regulamentului (CEE, Euratom) nr. 1553/89 al Consiliului cu privire la inspecții ar trebui incluse în prezentul regulament.
            
            
               (6)Pentru a se asigura un buget echilibrat, orice excedent de venituri ale Uniunii față de cheltuielile efective totale în cursul unui exercițiu financiar ar trebui reportat în exercițiul financiar următor. Prin urmare, ar trebui definit soldul de reportat. 
            
            
               (7)Statele membre ar trebui să efectueze verificări și cercetări legate de calcularea, constatarea și punerea la dispoziție a resurselor proprii ale Uniunii. Pentru a facilita aplicarea normelor financiare referitoare la resursele proprii, este necesar să se asigure colaborarea dintre statele membre și Comisie.
            
            
               (8)Ar trebui asigurată transparența sistemului de resurse proprii ale Uniunii prin furnizarea de informații corespunzătoare autorității bugetare. Prin urmare, statele membre ar trebui să țină la dispoziția Comisiei și, atunci când este cazul, să îi furnizeze documentele și informațiile necesare pentru a-și exercita competențele care îi revin în ceea ce privește resursele proprii ale Uniunii.
            
            
               (9)Din motive de coerență și claritate, ar trebui prevăzute dispoziții care să vizeze competențele și obligațiile funcționarilor, ale altor agenți și ale experților naționali detașați care iau parte la inspecțiile efectuate în legătură cu resursele proprii ale Uniunii. Ar trebui în special să se prevadă norme care să fie respectate de către toți funcționarii și ceilalți agenți ai Uniunii, precum și de către experții naționali detașați în ceea ce privește secretul profesional și protecția datelor cu caracter personal. Este necesar să se stabilească statutul experților naționali detașați și posibilitatea ca statul membru în cauză să poată obiecta cu privire la prezența, în cadrul unei inspecții, a unor funcționari din alte state membre.
            
            
               (10)Modalitățile prin care statele membre responsabile de colectarea resurselor proprii efectuează raportări către Comisie ar trebui să permită Comisiei să monitorizeze acțiunile întreprinse de acestea pentru a recupera resursele proprii, în special în cazurile de fraudă și de nereguli. 
            
            
               (11)Pentru a se asigura condiții uniforme pentru punerea în aplicare a prezentului regulament, ar trebui conferite competențe de executare Comisiei în vederea stabilirii de norme detaliate privind raportarea fraudelor și a neregulilor care afectează drepturile la resurse proprii tradiționale și elaborarea rapoartelor anuale ale statelor membre. Competențele respective ar trebui să fie exercitate în conformitate cu Regulamentul (UE) nr. 182/2011 al Parlamentului European și al Consiliului
                  13
               . 
            
            
               (12)Procedura de consultare ar trebui utilizată pentru adoptarea actelor de punere în aplicare, în vederea stabilirii de norme detaliate privind raportarea fraudelor și a neregulilor care afectează drepturile la resurse proprii tradiționale și elaborarea rapoartelor anuale ale statelor membre privind inspecțiile acestora, având în vedere natura tehnică a actelor respective, care sunt necesare pentru efectuarea de raportări. 
            
            
               (13)Din motive de consecvență și având în vedere articolul 9 din Decizia 20xx/xxxx/UE, Euratom, prezentul regulament ar trebui să intre în vigoare în aceeași zi cu respectiva decizie și ar trebui să se aplice începând cu 1 ianuarie 2021. Dispozițiile care reglementează resursele proprii menționate la articolul 2 alineatul (1) litera (c) din Decizia 20xx/xxxx/EU, Euratom ar trebui să se aplice din data stabilită în conformitate cu articolul 9 din respectiva decizie,
            
            
               ADOPTĂ PREZENTUL REGULAMENT:
            
            
               Capitolul I
            
            
               Stabilirea resurselor proprii
            
            
               Articolul 1
            
            
               Coeficienții de apel aplicabili
            
         
         
            
               1.
                     Coeficientul uniform de apel aplicat unei părți a încasărilor din taxa pe valoarea adăugată colectate din bunurile și serviciile impozabile la cota standard împărțită la cota standard națională a taxei pe valoarea adăugată, menționată ca resursă proprie la articolul 2 alineatul (1) litera (b) din Decizia 20xx/xxxx/EU, Euratom, se stabilește la 1 %.
            
            
               2.
                     Coeficientul uniform de apel aplicat unei părți a profiturilor impozabile atribuite fiecărui stat membru în temeiul normelor Uniunii privind baza fiscală consolidată comună a societăților, menționată ca resursă proprie la articolul 2 alineatul (1) litera (c) din Decizia 20xx/xxxx/UE, Euratom, se stabilește la 3 %.
            
            
               3.
                     Coeficientul uniform de apel aplicat sumei reprezentând veniturile generate de cotele care urmează să fie scoase la licitație, menționate la articolul 10 alineatul (2) litera (a) din Directiva 2003/87/CE, și valoarea de piață a alocărilor tranzitorii cu titlu gratuit în scopul modernizării sectorului energetic, conform articolului 10c alineatul (3) din directiva respectivă, menționate ca resursă proprie la articolul 2 alineatul (1) litera (d) din Decizia 20xx/xxxx/UE, Euratom, se stabilește la 20 %.
            
            
               4.
                     Coeficientul uniform de apel aplicat cantității deșeurilor de ambalaje din plastic care nu sunt reciclate, menționate ca resursă proprie la articolul 2 alineatul (1) litera (e) din Decizia 20xx/xxxx/UE, Euratom, se stabilește la 0,80 EUR pe kilogram.
            
            
               În sensul primului paragraf, „plastic” înseamnă un polimer, în înțelesul articolului 3 alineatul (5) din Regulamentul (CE) nr. 1907/2006 al Parlamentului European și al Consiliului, la care este posibil să fi fost adăugați aditivi sau alte substanțe; „deșeuri de ambalaj” și „reciclare” au înțelesul definit la articolul 3 din Directiva 94/62/CE. 
            
            
               Cantitatea deșeurilor de ambalaje din plastic care nu sunt reciclate este diferența dintre cantitatea deșeurilor de ambalaje din plastic generate într-un stat membru într-un anumit an și cantitatea deșeurilor de ambalaje din plastic care sunt reciclate în anul respectiv, stabilită în temeiul Directivei 94/62/CE.
            
            
               Articolul 2
            
            
               Venitul național brut de referință și modificările semnificative aduse acestuia
            
            
               1.
                     Venitul național brut menționat la articolul 2 alineatul (1) litera (f) din Decizia 20xx/xxxx/EU, Euratom înseamnă venitul național brut anual la prețul pieței, astfel cum este stabilit de Comisie în aplicarea Regulamentului (UE) nr. 549/2013.
            
            
               2.
                     În cazul în care modificările la Regulamentul (UE) nr. 549/2013 duc la modificări semnificative ale venitului național brut, Comisia informează Parlamentul European și Consiliul asupra rezultatelor ajustărilor tehnice aduse cadrului financiar multianual, astfel cum se prevede la articolul 5 din Regulamentul (UE, Euratom) 20xx/xxxx al Consiliului
                  14
                privind datele de la care se aplică modificările respective în sensul Deciziei 20xx/xxxx/UE, Euratom.
            
            
               3.
                     Atunci când modificările la Regulamentul (UE) nr. 549/2013 duc la modificări semnificative ale nivelului venitului național brut, plafoanele pentru plăți și angajamente, astfel cum sunt stabilite la articolul 3 alineatele (1) și (2) din Decizia 20xx/xxxx/UE, Euratom, se recalculează de către Comisie pe baza următoarei formule:
            
            
               VNBt-2 + VNBt-1 + VNBt SEC curent
            
            
               1,29 % (1,35 %) *
                     ________________________________
            
            
            
               VNBt-2 + VNBt-1 + VNBt SEC modificat
            
            
               În această formulă, „VNB” înseamnă venitul național brut, iar „t” reprezintă cel mai recent an integral pentru care sunt disponibile datele definite în Regulamentul (CE, Euratom) nr. 1287/2003 al Consiliului
                  15
               ; „SEC” înseamnă Sistemul European de conturi naționale și regionale din Uniune.
            
            
               Articolul 3
            
            
               Calcularea și înscrierea în buget a soldului
            
            
               1.
                     În scopul aplicării articolului 5 din Decizia 20xx/xxxx/UE, Euratom, soldul unui anumit exercițiu financiar constă în diferența dintre veniturile totale colectate aferente exercițiului financiar respectiv și valoarea plăților efectuate din creditele exercițiului financiar respectiv, majorată cu valoarea creditelor aferente aceluiași exercițiu financiar reportate în temeiul articolului 13 din Regulamentul (UE, Euratom) nr. 966/2012 al Parlamentului European și al Consiliului
                  16
                (denumit în continuare „Regulamentul financiar”).
            
            
               Această diferență se majorează sau se reduce cu valoarea netă a creditelor reportate din exercițiile financiare anterioare care au fost anulate. Prin derogare de la articolul 8 alineatul (1) din Regulamentul financiar, diferența se majorează sau se reduce, de asemenea, cu:
            
         
         
            
               (a)valoarea plăților efectuate în plus față de creditele nediferențiate reportate din exercițiul financiar precedent, în conformitate cu articolul 13 alineatele (1) și (4) din Regulamentul financiar, ca urmare a variațiilor cursului de schimb al euro;
            
            
               (b)soldul care rezultă din câștigurile și pierderile rezultate din diferențele de curs valutar în cursul exercițiului financiar.
            
            
               2.
                     Înainte de sfârșitul lunii octombrie a fiecărui exercițiu financiar, Comisia efectuează o estimare a resurselor proprii colectate în întregul exercițiu, pe baza datelor pe care le deține la acea dată. Orice diferență semnificativă în raport cu estimările inițiale poate duce la o scrisoare de rectificare a proiectului de buget pentru exercițiul financiar următor sau la un buget rectificativ pentru exercițiul financiar în curs.
            
            
               Capitolul II
            
            
               Dispoziții privind controlul și supravegherea și cerințele de raportare relevante
            
            
               Articolul 4
            
            
               Măsuri de control și de supraveghere
            
            
               1.
                     Resursele proprii menționate la articolul 2 alineatul (1) din Decizia 20xx/xxxx/UE, Euratom fac obiectul inspecțiilor în condițiile prevăzute de prezentul regulament, fără a aduce atingere Directivei Consiliului privind baza fiscală consolidată comună a societăților, Regulamentului (UE) nr. 1031/2010 al Comisiei
                  17
                și Regulamentului (CE, Euratom) nr. 1287/2003 al Consiliului
                  18
               .
            
            
               2.
                     Statele membre iau toate măsurile necesare pentru a se asigura că resursele proprii menționate la articolul 2 alineatul (1) din Decizia 20xx/xxxx/UE, Euratom sunt puse la dispoziția Comisiei. Statele membre furnizează Comisiei, la cerere, anumite documente.
            
            
               3.
                     Statele membre întreprind verificări și cercetări privind calcularea, constatarea și punerea la dispoziție a resurselor proprii menționate la articolul 2 alineatul (1) din Decizia 20xx/xxxx/UE, Euratom.
            
            
               4.
                     La cererea Comisiei, statele membre efectuează inspecții suplimentare. În cererea sa, Comisia precizează motivele care justifică inspecțiile suplimentare respective. 
            
            
               5.
                     Statele membre asociază și Comisia, dacă acesta formulează o cerere în acest sens, la inspecțiile pe care le efectuează. În cazul în care este asociată la o inspecție, Comisia trebuie să aibă acces, în măsura necesară aplicării prezentului regulament, la documentele justificative privind calcularea, constatarea și punerea la dispoziție a resurselor proprii și la orice alt document adecvat legat de documentele justificative respective.
            
            
               6.
                     Comisia poate efectua ea însăși inspecții la fața locului. Agenții autorizați de Comisie să participe la astfel de inspecții trebuie să aibă acces la documente, astfel cum se prevede pentru inspecțiile menționate la alineatul (5). Statele membre facilitează efectuarea acestor inspecții.
            
            
               7.
                     În cazul în care măsurile de control și de supraveghere se referă la resursa proprie bazată pe taxa pe valoarea adăugată menționată la articolul 2 alineatul (1) litera (b) din Decizia 20xx/xxxx/EU, Euratom, Comisia efectuează inspecțiile împreună cu autoritățile competente din statele membre. În cursul acestor inspecții, Comisia se asigură, în special, că operațiunile de centralizare a bazei de evaluare și a totalului net al taxei pe valoarea adăugată colectată s-au efectuat în mod corect. De asemenea, atunci când este cazul, Comisia se asigură că datele utilizate și calculele efectuate pentru stabilirea resursei proprii bazate pe taxa pe valoarea adăugată la cota standard provenită din tranzacțiile menționate la articolul 3 alineatul (1) din Regulamentul (CEE, Euratom) nr. 1553/89 al Consiliului sunt conforme cu regulamentul menționat.
            
            
               8.
                     În cazul în care inspecțiile se referă la resursa proprie pe baza deșeurilor de ambalaje din plastic care nu sunt reciclate menționate la articolul 2 alineatul (1) litera (e) din Decizia 20xx/xxxx/UE, Euratom, Comisia trebuie să aibă, de asemenea, acces la documentele referitoare la procedurile și datele menționate în Directiva 94/62/CE. 
            
            
               9.
                     În cazul în care măsurile de control și de supraveghere se referă la resursa proprie bazată pe venitul național brut menționată la articolul 2 alineatul (1) litera (f) din Decizia 20xx/xxxx/UE, Euratom:
            
            
               (a)Comisia verifică în fiecare an, împreună cu statul membru în cauză, sumele totale care i-au fost comunicate, pentru a identifica eventualele erori de compilare, în special în cazurile notificate de către Comitetul pentru venitul național brut instituit prin Regulamentul (CE, Euratom) nr. 1287/2003. În acest demers, în cazuri individuale, atunci când altfel nu ar putea efectua o evaluare adecvată, Comisia poate analiza, de asemenea, calcule și baze statistice, cu excepția informațiilor privind societăți sau persoane fizice individuale; 
            
            
               (b)Comisia trebuie să aibă acces, de asemenea, la documentele legate de procedurile statistice și statisticile de bază menționate la articolul 3 din Regulamentul (CE, Euratom) nr. 1287/2003. 
            
            
               10.
                     Verificările și cercetările menționate la prezentul articol nu aduc atingere: 
            
            
               (a)inspecțiilor efectuate de statele membre în conformitate cu actele cu putere de lege și actele administrative naționale;
            
         
         
            
               (b)măsurilor prevăzute la articolele 287 și 319 din Tratatul privind funcționarea Uniunii Europene;
            
            
               (c)modalităților de organizare a inspecțiilor stabilite în temeiul articolului 322 alineatul (1) litera (b) din Tratatul privind funcționarea Uniunii Europene. 
            
            
               11.
                     În scopul măsurilor de control și de supraveghere menționate în prezentul articol, Comisia poate cere statelor membre să îi transmită sau să îi pună la dispoziție documente sau rapoarte relevante. 
            
            
               Articolul 5
            
            
               Competențele și obligațiile agenților autorizați ai Comisiei
            
            
               1.
                     Comisia numește în mod specific pentru efectuarea inspecțiilor menționate la articolul 4 anumiți funcționari sau alți agenți ai săi (denumiți în continuare „agenți autorizați”).
            
            
               Pentru fiecare inspecție, Comisia furnizează agenților autorizați un mandat scris, în care se precizează identitatea și calitatea oficială a acestora.
            
            
               Persoanele puse la dispoziția Comisiei de către statele membre în calitate de experți naționali detașați pot participa la inspecții.
            
            
               Cu acordul explicit și prealabil al statului membru în cauză, Comisia poate cere sprijinul funcționarilor din alte state membre, în calitate de observatori. Comisia se asigură că funcționarii respectivi îndeplinesc cerințele de la alineatul (3) din prezentul articol.
            
            
               2.
                     În timpul inspecțiilor privind resursele proprii menționate la articolul 4, agenții autorizați acționează într-un mod compatibil cu normele aplicabile funcționarilor statului membru în cauză. Aceștia au obligația de a respecta secretul profesional, în condițiile prevăzute la alineatul (3) din prezentul articol.
            
            
               Comisia trebuie să respecte principiul confidențialității datelor statistice, astfel cum este stabilit în Regulamentul (CE) nr. 223/2009 al Parlamentului European și al Consiliului
                  19
               .
            
            
               Dacă este necesar, agenții autorizați pot să contacteze debitorii, însă numai în contextul inspecțiilor privind resursele proprii tradiționale și numai prin intermediul autorităților competente ale căror proceduri de colectare a resurselor proprii fac obiectul inspecției.
            
            
               3.
                     Informațiile comunicate sau obținute în temeiul prezentului regulament, indiferent de forma acestora, sunt secret profesional și beneficiază de protecția acordată informațiilor similare în temeiul dreptului intern al statului membru în care au fost colectate și în temeiul dispozițiilor corespunzătoare aplicabile instituțiilor Uniunii.
            
            
               Informațiile menționate la primul paragraf nu trebuie comunicate altor persoane decât celor din cadrul instituțiilor Uniunii sau ale statelor membre a căror sarcină este să aibă cunoștință de informațiile respective și nu trebuie utilizate în alte scopuri decât cele prevăzute în prezentul regulament fără acordul prealabil al statului membru din care au fost colectate.
            
            
               Primul și al doilea paragraf se aplică funcționarilor și celorlalți agenți ai Uniunii, precum și experților naționali detașați.
            
            
               4.
                     Comisia se asigură că agenții autorizați și alte persoane care acționează sub autoritatea sa respectă Regulamentul (UE) 2016/679 al Parlamentului European și al Consiliului
                  20
               , Regulamentul (CE) nr. 45/2001 al Parlamentului European și al Consiliului
                  21
               , precum și alte norme ale Uniunii și norme naționale privind protecția datelor cu caracter personal.
            
            
               Articolul 6
            
            
               Pregătirea și gestionarea inspecțiilor 
            
            
               1.
                     Printr-o comunicare motivată corespunzător, Comisia notifică în timp util inspecția preconizată statului membru în care urmează să aibă loc inspecția. La această inspecție pot participa și agenți din statul membru în cauză.
            
            
               2.
                     Inspecțiile privind resursele proprii se efectuează de către agenții autorizați. În scopul organizării activității, agenții respectivi stabilesc contactele necesare cu administrațiile competente din statele membre.
            
         
         
            
               3.
                     În cazul inspecțiilor privind resursele proprii la care este asociată Comisia, organizarea activității și a relațiilor cu departamentele implicate în inspecție se asigură de către departamentul desemnat de statul membru în cauză.
            
            
               4.
                     Inspecțiile la fața locului privind resursele proprii se efectuează de către agenții autorizați. În scopul organizării activității și relațiilor cu departamentele și, după caz, cu debitorii implicați în inspecție, înainte de efectuarea oricărei inspecții la fața locului, agenții respectivi stabilesc contactele necesare cu funcționarii desemnați de statul membru în cauză. Pentru acest tip de inspecție, mandatul se stabilește printr-un document în care se indică obiectivul și scopul inspecției.
            
            
               5.
                     Statele membre se asigură că departamentele sau agențiile responsabile de calcularea, constatarea, colectarea și punerea la dispoziție a resurselor proprii, precum și autoritățile care au fost instruite să efectueze inspecții în acest sens, le oferă agenților autorizați asistența necesară pentru a-și îndeplini sarcinile.
            
            
               În scopul inspecțiilor la fața locului privind resursele proprii, statele membre în cauză informează Comisia în timp util cu privire la identitatea și calitatea persoanelor numite să ia parte la inspecțiile respective și să ofere agenților autorizați asistența necesară pentru a-și îndeplini sarcinile.
            
            
               6.
                     Rezultatele controalelor și inspecțiilor menționate la articolul 4, cu excepția inspecțiilor efectuate de statele membre, se aduc la cunoștința statului membru în cauză, prin canalele adecvate, în termen de trei luni. Statul membru își prezintă observațiile în termen de trei luni de la primirea raportului. Cu toate acestea, din motive justificate corespunzător, Comisia îi poate solicita statului membru în cauză să își prezinte observațiile cu privire la anumite puncte în termen de o lună de la primirea raportului. Statul membru în cauză poate refuza să răspundă, printr-o comunicare în care precizează motivele care îl împiedică să dea curs solicitării Comisiei.
            
            
               Ulterior, rezultatele și observațiile menționate la primul paragraf, precum și raportul de sinteză elaborat în legătură cu controalele privind resursele proprii menționate la articolul 2 alineatul (1) literele (b), (c), (d) și (e) din Decizia 20xx/xxxx/UE, Euratom se aduc la cunoștința tuturor statelor membre.
            
            
               Atunci când inspecțiile la fața locului sau inspecțiile asociate privind resursele proprii tradiționale identifică necesitatea de a modifica sau corecta datele din situațiile sau declarațiile trimise Comisiei privind resursele proprii, iar corecțiile rezultate urmează să fie făcute printr-o situație sau declarație curentă, modificările relevante se identifică în situația sau declarația utilizată în acest scop, prin intermediul unor note adecvate.
            
            
               Articolul 7
            
            
               Raportarea cazurilor de fraudă și de nereguli care afectează drepturile privind resursele proprii tradiționale
            
            
               1.
                     În termen de două luni de la încheierea fiecărui trimestru, statele membre transmit Comisiei o descriere a cazurilor de fraudă și de nereguli identificate care implică drepturi de peste 10 000 EUR privind resursele proprii tradiționale menționate la articolul 2 alineatul (1) litera (a) din Decizia 20xx/xxxx/UE, Euratom.
            
            
               În perioada menționată la primul paragraf, fiecare stat membru furnizează detalii cu privire la poziția adoptată în ceea ce privește cazurile de fraudă sau de nereguli raportate deja Comisiei, a căror recuperare, anulare sau nerecuperare nu a fost indicată anterior.
            
            
               2.
                     Comisia adoptă acte de punere în aplicare ce stabilesc detaliile descrierilor menționate la alineatul (1) din prezentul articol. Actele de punere în aplicare respective se adoptă în conformitate cu procedura de consultare menționată la articolul 9 alineatul (2).
            
            
               3.
                     În raportul Comisiei menționat la articolul 325 alineatul (5) din Tratatul privind funcționarea Uniunii Europene se include un rezumat al notificărilor menționate la alineatul (1) din prezentul articol.
            
            
               Articolul 8
            
            
               Raportarea de către statele membre a inspecțiilor pe care le-au efectuat cu privire la resursele proprii tradiționale
            
            
               1.
                     Statele membre prezintă Comisiei rapoarte anuale detaliate referitoare la inspecțiile acestora privind resursele proprii tradiționale și rezultatele acestor inspecții, datele globale și orice aspecte de principiu referitoare la cele mai importante probleme ce rezultă în urma aplicării regulamentelor relevante de punere în aplicare a Deciziei 20xx/xxxx/UE, Euratom, în special referitoare la chestiunile care fac obiectul unui litigiu. Rapoartele se trimit Comisiei până la data de 1 martie a anului următor exercițiului financiar în cauză. Pe baza rapoartelor respective, Comisia pregătește un raport de sinteză, care este adus la cunoștința tuturor statelor membre.
            
            
               2.
                     Comisia adoptă acte de punere în aplicare în care se stabilește formularul pentru rapoartele anuale ale statelor membre menționate la alineatul (1) din prezentul articol. Actele de punere în aplicare respective se adoptă în conformitate cu procedura de consultare menționată la articolul 9 alineatul (2).
            
            
               3.
                     Comisia prezintă Parlamentului European și Consiliului, la fiecare trei ani, un raport cu privire la funcționarea modalităților de organizare a inspecțiilor privind resursele proprii tradiționale.
            
            
               Capitolul III
            
            
               Comitet și dispoziții finale 
            
         
         
            
               Articolul 9
            
            
               Procedura comitetului
            
            
               1.
                     Comisia este asistată de un comitet consultativ. Respectivul comitet este un comitet în sensul Regulamentului (UE) nr. 182/2011.
            
            
               2.
                     Atunci când se face trimitere la prezentul alineat, se aplică articolul 4 din Regulamentul (UE) nr. 182/2011.
            
            
               Articolul 10
            
            
               Dispoziții finale
            
            
               Regulamentul (UE, Euratom) nr. 608/2014 se abrogă.
            
            
               Trimiterile la regulamentul abrogat, precum și la dispozițiile Regulamentului (CE, Euratom) nr. 1026/1999 și ale Regulamentului (CE, Euratom) nr. 1150/2000 se interpretează ca trimiteri la prezentul regulament.
            
            
               Articolul 11
            
            
               Intrare în vigoare
            
            
               Prezentul regulament intră în vigoare la data intrării în vigoare a Deciziei 20xx/xxxx/UE, Euratom.
            
            
               Se aplică de la 1 ianuarie 2021.
            
            
               Dispozițiile prezentului regulament se aplică resursei proprii bazate pe baza fiscală consolidată comună a societăților începând cu data de 1 ianuarie a celui de al doilea an următor datei de aplicare a dispozițiilor naționale de transpunere a Directivei Consiliului privind baza fiscală consolidată comună a societăților.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                  Pentru Consiliu,
               
               
                  Președintele
               
            
         
         
            
                  
                     (1)
                  
                        COM(2018) 325 final, 2.5.2018.
               
               
                  
                     (2)
                  
                        Regulamentul (UE, Euratom) nr. 608/2014 al Consiliului din 26 mai 2014 de stabilire a măsurilor de punere în aplicare a sistemului de resurse proprii ale Uniunii Europene (JO L 168, 7.6.2014, p. 29).
               
               
                  
                     (3)
                  
                        COM(2018) 322 final, 2.5.2018.
               
               
                  
                     (4)
                  
                        COM(2018) 326 final, 2.5.2018, care însoțește și completează Regulamentul (UE, Euratom) nr. 609/2014 al Consiliului din 26 mai 2014 privind metodele și procedura de punere la dispoziție a resurselor proprii tradiționale și a resurselor proprii bazate pe TVA și pe VNB și privind măsurile pentru a răspunde necesităților trezoreriei (JO L 168, 7.6.2014, p. 39).
               
               
                  
                     (5)
                  
                        COM(2018) 328 final, 2.5.2018.
               
               
                  
                     (6)
                  
                        Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (JO L 155, 7.6.1989, p. 9).
               
               
                  
                     (7)
                  
                        Decizia Consiliului din 26 mai 2014 privind sistemul de resurse proprii ale Uniunii Europene (2014/335/UE, Euratom) (JO L 168, 7.6.2014, p. 105).
               
               
                  
                     (8)
                  
                        Decizia 20xx/xxxx/UE, Euratom a Consiliului din [DATA] privind sistemul de resurse proprii ale Uniunii Europene (JO L [...], [...], p. […]). 
               
               
                  
                     (9)
                  
                        JO C […], […], p. […].
               
               
                  
                     (10)
                  
                        Decizia 2014/335/UE, Euratom a Consiliului din 26 mai 2014 privind sistemul de resurse proprii ale Uniunii Europene (JO L 168, 7.6.2014, p. 105).
               
               
                  
                     (11)
                  
                        Regulamentul (UE) nr. 549/2013 al Parlamentului European și al Consiliului din 21 mai 2013 privind Sistemul european de conturi naționale și regionale din Uniunea Europeană, Text cu relevanță pentru SEE (JO L 174, 26.6.2013, p. 1).
               
               
                  
                     (12)
                  
                        Regulamentul (UE, Euratom) nr. 608/2014 al Consiliului din 26 mai 2014 de stabilire a măsurilor de punere în aplicare a sistemului de resurse proprii ale Uniunii Europene (JO L 168, 7.6.2014, p. 29).
               
               
                  
                     (13)
                  
                        Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13).
               
               
                  
                     (14)
                  
                        JO L […], […], p. […]. [Regulamentul privind cadrul financiar multianual].
               
               
                  
                     (15)
                  
                        Regulamentul (CE, Euratom) nr. 1287/2003 al Consiliului din 15 iulie 2003 privind armonizarea venitului național brut la prețurile pieței (Regulamentul VNB) (JO L 181, 19.7.2003, p. 1).
               
               
                  
                     (16)
                  
                        Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) Nr. 1605/2002 al Consiliului (JO L 298, 26.10.2012, p. 1).
               
               
                  
                     (17)
                  
                        Regulamentul (UE) nr. 1031/2010 al Comisiei din 12 noiembrie 2010 privind calendarul, administrarea și alte aspecte ale licitării certificatelor de emisii de gaze cu efect de seră în temeiul Directivei 2003/87/CE a Parlamentului European și a Consiliului de stabilire a unui sistem de comercializare a cotelor de emisie de gaze cu efect de seră în cadrul Comunității (JO L 302, 18.11.2010, p. 1).
               
               
                  
                     (18)
                  
                        Regulamentul (CE, Euratom) nr. 1287/2003 al Consiliului din 15 iulie 2003 privind armonizarea venitului național brut la prețurile pieței (Regulamentul VNB) (JO L 181, 19.7.2003, p. 1).
               
               
                  
                     (19)
                  
                        Regulamentul (CE) nr. 223/2009 al Parlamentului European și al Consiliului din 11 martie 2009 privind statisticile europene și de abrogare a Regulamentului (CE, Euratom) nr. 1101/2008 al Parlamentului European și al Consiliului privind transmiterea de date statistice confidențiale Biroului Statistic al Comunităților Europene, a Regulamentului (CE) nr. 322/97 al Consiliului privind statisticile comunitare și a Deciziei 89/382/CEE, Euratom a Consiliului de constituire a Comitetului pentru programele statistice ale Comunităților Europene (JO L 87, 31.3.2009, p. 164). 
               
               
                  
                     (20)
                  
                        Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date (JO L 119, 4.5.2016, p. 1).
               
               
                  
                     (21)
                  
                        Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).
               
            
      
    ---documentbreak--- 
      
         
               COMISIA EUROPEANĂ
            Bruxelles,2.5.2018
            COM(2018) 327 final
            ANEXĂ
            la
            Propunerea de regulament al Consiliului
            de stabilire a măsurilor de punere în aplicare a sistemului de resurse proprii ale Uniunii Europene
            
               
         
         
            
               ANEXĂ - TABEL DE CORESPONDENȚĂ
            
            
                     
                        Regulamentul (UE, Euratom) nr. 608/2014
                     
                  
                  
                     
                        Decizia 2014/335/UE, Euratom
                     
                  
                  
                     
                        Prezentul regulament
                     
                  
               
                     
                        Articolul 1
                     
                  
                  
                     
                        –
                     
                  
                  
                     
                        Articolul 3
                     
                  
               
                     
                        Articolul 2 alineatul (1)
                     
                  
                  
                     
                        –
                     
                  
                  
                     
                        Articolul 4 alineatul (1)
                     
                  
               
                     
                        Articolul 2 alineatul (2)
                     
                  
                  
                     
                        –
                     
                  
                  
                     
                        Articolul 4 alineatul (2) prima teză
                     
                  
               
                     
                        Articolul 2 alineatul (3) litera (a)
                     
                  
                  
                     
                        –
                     
                  
                  
                     
                        Articolul 4 alineatul (3)
                     
                  
               
                     
                        Articolul 2 alineatul (3) litera (b) prima și a doua teză
                     
                  
                  
                     
                        –
                     
                  
                  
                     
                        Articolul 4 alineatul (4)
                     
                  
               
                     
                        Articolul 2 alineatul (3) litera (b) a treia teză
                     
                  
                  
                     
                        –
                     
                  
                  
                     
                        Articolul 4 alineatul (2) a doua teză
                     
                  
               
                     
                        Articolul 2 alineatul (3) litera (c)
                     
                  
                  
                     
                        –
                     
                  
                  
                     
                        Articolul 4 alineatul (5)
                     
                  
               
                     
                        Articolul 2 alineatul (3) litera (d)
                     
                  
                  
                     
                        –
                     
                  
                  
                     
                        Articolul 4 alineatul (6)
                     
                  
               
                     
                        Articolul 2 alineatul (3) litera (e)
                     
                  
                  
                     
                        –
                     
                  
                  
                     
                        Articolul 4 alineatul (10)
                     
                  
               
                     
                        Articolul 2 alineatul (4)
                     
                  
                  
                     
                        –
                     
                  
                  
                     
                        Articolul 4 alineatul (7)
                     
                  
               
                     
                        Articolul 2 alineatul (5)
                     
                  
                  
                     
                        –
                     
                  
                  
                     
                        Articolul 4 alineatul (9)
                     
                  
               
                     
                        Articolul 2 alineatul (6)
                     
                  
                  
                     
                        –
                     
                  
                  
                     
                        Articolul 4 alineatul (11)
                     
                  
               
                     
                        Articolul 3
                     
                  
                  
                     
                        –
                     
                  
                  
                     
                        Articolul 5
                     
                  
               
                     
                        Articolul 4 alineatul (1)
                     
                  
                  
                     
                        –
                     
                  
                  
                     
                        Articolul 6 alineatul (1)
                     
                  
               
                     
                        Articolul 4 alineatul (2)
                     
                  
                  
                     
                        –
                     
                  
                  
                     
                        Articolul 6 alineatul (3)
                     
                  
               
                     
                        Articolul 4 alineatul (3)
                     
                  
                  
                     
                        –
                     
                  
                  
                     
                        Articolul 6 alineatul (4)
                     
                  
               
                     
                        Articolul 4 alineatul (4)
                     
                  
                  
                     
                        –
                     
                  
                  
                     
                        Articolul 6 alineatul (2)
                     
                  
               
                     
                        Articolul 4 alineatul (5)
                     
                  
                  
                     
                        –
                     
                  
                  
                     
                        Articolul 6 alineatul (5)
                     
                  
               
                     
                        Articolul 4 alineatul (6)
                     
                  
                  
                     
                        –
                     
                  
                  
                     
                        Articolul 6 alineatul (6)
                     
                  
               
                     
                        Articolul 5
                     
                  
                  
                     
                        –
                     
                  
                  
                     
                        Articolul 7
                     
                  
               
                     
                        Articolul 6
                     
                  
                  
                     
                        –
                     
                  
                  
                     
                        Articolul 8
                     
                  
               
                     
                        Articolul 7
                     
                  
                  
                     
                        –
                     
                  
                  
                     
                        Articolul 9
                     
                  
               
                     
                        Articolul 8
                     
                  
                  
                     
                        –
                     
                  
                  
                     
                        Articolul 10
                     
                  
               
                     
                        Articolul 9
                     
                  
                  
                     
                        –
                     
                  
                  
                     
                        Articolul 11
                     
                  
               
                     
                        –
                     
                  
                  
                     
                        Articolul 2 alineatul (7) primul paragraf
                     
                  
                  
                     
                        Articolul 2 alineatul (1)
                     
                  
               
                     
                        –
                     
                  
                  
                     
                        Articolul 2 alineatul (7) al doilea paragraf
                     
                  
                  
                     
                        Articolul 2 alineatul (2)
                     
                  
               
                     
                        –
                     
                  
                  
                     
                        Articolul 3 alineatul (4)
                     
                  
                  
                     
                        Articolul 2 alineatul (3)
                     
                  
               
                     
                        –
                     
                  
                  
                     
                        –
                     
                  
                  
                     
                        Articolul 1
                     
                  
               
                     
                        –
                     
                  
                  
                     
                        –
                     
                  
                  
                     
                        Articolul 4 alineatul (8)